На основу Одлукe о реализацији мере подршке привреди и предузетништву на територији града Врања у 2025.години, број:002312003/15 2025, од 26.05.2025. (Службени гласник града Врања број:12/25),

**ГРАД ВРАЊЕ**

**Расписује**

**ЈАВНИ ПОЗИВ**

**ПРИВРЕДНИМ СУБЈЕКТИМА СА ТЕРИТОРИЈЕ ГРАДА ВРАЊА**

**ЗА СУБВЕНЦИЈЕ ЗА РЕАЛИЗАЦИЈУ ПОСЛОВНИХ ИДЕЈА,**

**ИНОВАЦИЈЕ, РАСТ И РАЗВОЈ И ОТВАРАЊЕ НОВИХ РАДНИХ МЕСТА У У 2025. ГОДИНИ**

**I ОСНОВНЕ ИНФОРМАЦИЈЕ**

Субвенција за реализацију пословних идеја, иновације, раст и развој и отварање нових радних места (у даљем тексту: Субвенција) се одобрава привредним субјектима , односно предузетницима, микро, малим и средњим предузећима са територије града Врања.

Субвенција се додељује у оквиру мере подршке привреди и предузетништву на територији града Врања у 2025.години, коју реализује град Врање самостално, средствима буџета града.

Субвенција се ИСКЉУЧИВО може користити за набавку опреме/средстава за рад. (машине, уређаји, апарати итд).

Корисник субвенције је дужан да у циљу правдања потрошених додељених новчаних средстава из буџета града Врања, приложи фактуру/е са отпремницама, банкарске изводе као и фотографије купљене опреме/средстава за рад.

**Град Врање задржава право да изврши проверу испуњености услова за привредне субјекте да учествују на овом Јавном позиву.**

**Висина субвенције** - средства опредељена за реализацију ове мере обухватају субвенцију привредном субјекту у износу до **250.000,00** динара без ПДВ-а, (ПДВ пада на терет корисника субвенције и не представља сопствено учешће) по привредном субјекту, односно одобреном бизнис плану.

Напомена: **Субвенција се НЕ ОДНОСИ на набавку моторних возила.**

**Средства додељена по основу субвенције су de minimis државна помоћ.**

**II УСЛОВИ ЗА ПОДНОШЕЊЕ ЗАХТЕВА**

Право на доделу субвенције привредни субјект **може остварити под условом** да:

* има регистровано седиште на територији града Врања
* је регистрован као ПРЕДУЗЕТНИК, МИКРО, МАЛО ИЛИ СРЕДЊЕ ПРИВРЕДНО ДРУШТВО
* обавља делатност у областима производње, занатства или услуга

* последњих шест месеци није био дуже од 30 дана непрекидно евидентиран у регистру дужника принудне наплате Народне банке Србије;
* налази се у дозвољеном оквиру опредељеног износа за de minimis државну помоћ у текућој фискалној години и претходне две фискалне године, у складу са прописима за доделу државне помоћи;

Право на субвенцију **не могу** остварити привредни субјекти:

* који су користили средства буџета града Врања за куповину опреме/средстава за рад у претходне 3 године (2022, 2023, 2024.година) у оквиру ове или сличних мера
* који обављају делатности које се не финансирају према списку НЕСУБВЕНЦИОНИСАНИХ ДЕЛАТНОСТИ који је сaставни део овог јавног позива;

**III ПОДНОШЕЊЕ ЗАХТЕВА**

**Документација за подношење захтева:**

* попуњен захтев са бизнис планом на прописаном обрасцу,
* фотокопија решења надлежног органа о упису у регистар, уколико подносилац захтева није регистрован у АПР-у; уколико се делатност обавља изван седишта послодавца (издвојено место), односно у издвојеном организационом делу (огранак) – доказ у складу са законом,
* извод из појединачне пореске пријаве о обрачунатим порезима и доприносима (ППП ПД), штампан из електронске базе података Пореске управе (ЕБП-ПУРС), потписан од стране послодавца, за пријаве поднете у законским роковима за три месеца која претходе месецу у коме је поднет захтев,
* потврда Локалне пореске администрације Градске управе Врање о измиреним обавезама по основу јавних прихода
* уверење Пореске управе о измиреним обавезама на име пореза и доприноса за обавезно социјално осигурање до месеца који претходи месецу у коме је поднет захтев, за послодавца који паушално измирује пореске обавезе, односно за послодавца који је једини у осигурању у свом привредном субјекту,

Град Врање задржава право да тражи и друге доказе релевантне за одлучивање о захтеву подносиоца.

**Начин подношења захтева**

Захтев са бизнис планом и документацијом подноси се граду Врању, адреса Краља Милана 1, непосредно или путем поште на прописаном обрасцу који се може преузети са сајта Градa Врања – [www.vranje.org.rs](http://www.vranje.org.rs)

**IV ДОНОШЕЊЕ ОДЛУКЕ**

Одлука о одобравању субвенције доноси се на основу ранг-листе, а након провере испуњености услова Јавног позива и приложене документације и бодовања поднетог захтева са бизнис планом, у року од 30 дана од дана подношења захтева. Изузетно, захтеви који испуњавају услове Јавног позива, а по којима није позитивно одлучено у наведеном року, могу бити поново узети у разматрање уколико се за то стекну услови**.**

Одлуку о одобравању субвенција за реализацију пословних идеја, иновације, раст и развој и отварање нових радних места доноси **Градско веће града Врања**, на основу предлога Комисије за реализацију мере подршке привреди и предузетништву на територији града Врања у 2025.години, **формиране од стране Градског већа града Врања.**

Одлука се објављује у Службеном гласнику града Врања, на огласној табли Градске управе Врање и званичном сајту града Врања [www.vranje.org.rs](http://www.vranje.org.rs)

|  |
| --- |
| **БОДОВНА ЛИСТА - СУБВЕНЦИЈА ЗА РЕАЛИЗАЦИЈУ ПОСЛОВНИХ ИДЕЈА, РАСТ И РАЗВОЈ И ОТВАРАЊЕ НОВИХ РАДНИХ МЕСТА** |

|  |  |
| --- | --- |
| **Критеријуми** | **Број бодова** |

|  |  |  |
| --- | --- | --- |
| 1. Делатност привредног субјекта | Производња, производно занатство | **10** |
| Услужно занатство, остале услужне делатности | 5 |
| 2. Седиште привредног субјекта – пословни простор | Рурално подручје | **10** |
| Урбано подручје | 5 |
| 3. Кретање броја запослених у претходне 3 године | Пораст броја запослених | **10** |
| Непромењен број запослених | 5 |
| 4. Планирано запошљавање лица | ДА | **10** |
| НЕ | 0 |
| 5. Бизнис идеја обухвата | Увођење нових производа и услуга | **10** |
| Унапређење постојећих производа и услуга | 5 |
| 6. Предвиђено сопствено суфинансирање бизнис идеје (у односу на укупну вредност инвестиције) | 1- 10% | 1 |
| 11- 20% | 2 |
| 21- 30% | 3 |
| 31- 40% | 4 |
| 41- 50% | 5 |
| 51- 60% | 6 |
| 61- 70% | 7 |
| 71- 80% | 8 |
| 81- 90% | 9 |
| 91-100% | 10 |

|  |  |
| --- | --- |
| **МАКСИМАЛАН БРОЈ БОДОВА** | **60** |

Уколико постоји већи број захтева са истим бројем бодова, одлучиваће се по редоследу подношења захтева.

**V ЗАКЉУЧИВАЊЕ УГОВОРА**

Град Врање и привредни субјект у року од 30 дана од дана доношења одлуке закључују уговор којим се уређују међусобна права и обавезе и на основу кога се врши исплата средстава. У случају да корисник субвенције упошљава нова лица у току реализације предложене бизнис идеје, у обавези је да достави пратећи Уговор/е о раду са пријавом на осигурање за предметна лица.

Изузетно, уколико од датума доношења одлуке до краја календарске године има мање од 30 дана, уговор се закључује до краја те календарске године.

**У циљу закључивања уговора подносилац захтева је у обавези да**

**достави и одговарајућа средства обезбеђења испуњења уговорних обавеза, односно:**

***Менице***

-2 бланко менице, оверене од стране банке у којој корисник субвенције

има отворен текући рачун,

- оверен картон депонованих потписа,

- менично овлашћење,

- копија ОП обрасца,

- очитана лична карта оснивача;

- Потврда из банке да рачун није у блокади

**VI ОБАВЕЗЕ ИЗ УГОВОРА**

* Корисник субвенције је дужан да у циљу правдања потрошених додељених новчаних средстава из буџета града Врања, приложи фактуру/е са отпремницама, банкарске изводе као и фотографије купљене опреме/средстава;
* Корисник субвенције је дужан да обавља пословну делатност још најмање 1 годину од дана закључења Уговора и у том периоду не сме отуђити или дати на коришћење другом лицу опрему набављену из средстава субвенције по овом Јавном позиву;
* омогући граду Врању праћење реализације уговорне обавезе и увид у обављање делатности;
* достави граду Врању доказe о реализацији уговорне обавезе;
* обавести град Врање о свим променама које су од значаја за реализацију уговора, у року од 8 дана од дана настанка промене.

У случају неиспуњења или делимичног испуњења обавеза из уговора, корисник субвенције је у обавези да врати цео или сразмерни износ исплаћених средстава увећан за законску затезну камату од дана преноса средстава.

**VII ЗАШТИТА ПОДАТАКА О ЛИЧНОСТИ**

Сви подаци о личности који буду достављени граду Врању биће обрађивани искључиво у сврху учешћа у Јавном позиву, а у складу са Законом о заштити података о личности.

Приступ личним подацима имаће само овлашћена лица града Врања - Градске управе Врање која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

**VIII ОСТАЛЕ ИНФОРМАЦИЈЕ**

Све информације о Јавном позиву се могу добити у Канцеларији за локални економски развој Градске управе Врање, телефон 017/ 402 366.

Јавни позив је отворен од дана објављивања на званичном сајту града Врања [www.vranje.org.rs](http://www.vranje.org.rs), а последњи рок за подношење захтева са бизнис планом, преко писарнице Градске управе Врање, Краља Милана 1, 17501 Врање је **26.09.2025**. године.